b'\n_START_ARTICLE_\nKes\xc3\xa4leski\n_START_SECTION_\nYleist\xc3\xa4\n_START_PARAGRAPH_\nElokuva perustuu George Axelrodin samannimiseen Broadway-n\xc3\xa4ytelm\xc3\xa4\xc3\xa4n. Sit\xc3\xa4 on usein pidetty yhten\xc3\xa4 kaikkien aikojen parhaimmista komedioista. Ilmestyess\xc3\xa4\xc3\xa4n kes\xc3\xa4ll\xc3\xa4 1955 se nousi suureksi yleis\xc3\xb6menestykseksi. Kes\xc3\xa4lesken ehk\xc3\xa4 kuuluisimmassa kohtauksessa Marilyn Monroen hameenhelmat nousevat ilmaan metrotunnelista puhaltavan ilmavirran vaikutuksesta. My\xc3\xb6s muuten elokuva vaikutti Marilyn Monroen t\xc3\xa4htikuvaan. H\xc3\xa4nen roolihahmonsa nime\xc3\xa4 ei paljasteta, mutta elokuvan lopussa Tom Ewell toteaa uteliaalle kyselij\xc3\xa4lle: "ehk\xc3\xa4 h\xc3\xa4n onkin Marilyn Monroe".\n_START_SECTION_\nJuoniselostus\n_START_PARAGRAPH_\nNewyorkilainen kustannustoimittaja Richard Sherman l\xc3\xa4hett\xc3\xa4\xc3\xa4 vaimonsa ja poikansa Maineen kes\xc3\xa4lomalle, j\xc3\xa4\xc3\xa4den itse tekem\xc3\xa4\xc3\xa4n t\xc3\xb6it\xc3\xa4 kuumassa kaupungissa. H\xc3\xa4n katselee halveksien ik\xc3\xa4isi\xc3\xa4\xc3\xa4n perheenisi\xc3\xa4 jotka juoksevat hameiden per\xc3\xa4ss\xc3\xa4 heti vaimon ja lapsien h\xc3\xa4vitty\xc3\xa4 n\xc3\xa4kyvist\xc3\xa4. Palatessaan kerrostaloasuntoonsa h\xc3\xa4n tapaa aulassa vaalean 22-vuotiaan televisiomallin, joka on vuokrannut yl\xc3\xa4kerrasta huoneiston._NEWLINE_Sherman tutustuu yl\xc3\xa4kerran tytt\xc3\xb6\xc3\xb6n ja huomaa tuntevansa vetoa t\xc3\xa4t\xc3\xa4 kohtaan. Kuvitelmissaan h\xc3\xa4n viettelee tyt\xc3\xb6n maailmanmiehen elkein. Sherman kutsuu naisen asuntoonsa juomaan drinkkej\xc3\xa4 ja kuuntelemaan klassista musiikkia, mutta h\xc3\xa4nen k\xc3\xb6mpel\xc3\xb6 l\xc3\xa4hentely-yrityksens\xc3\xa4 p\xc3\xa4\xc3\xa4ttyy katastrofiin. Tytt\xc3\xb6 ei ole asiasta mill\xc3\xa4ns\xc3\xa4k\xc3\xa4\xc3\xa4n vaan toteaa hilpe\xc3\xa4sti ett\xc3\xa4 "minulle k\xc3\xa4y n\xc3\xa4in yht\xc3\xa4 mittaa", mutta Sherman joutuu moraaliseen paniikkiin tajuttuaan k\xc3\xa4ytt\xc3\xa4ytyneens\xc3\xa4 juuri samalla tavoin kuin aiemmin halveksimansa kes\xc3\xa4lesket. T\xc3\xb6iss\xc3\xa4 h\xc3\xa4n lukee Seitsem\xc3\xa4n vuoden kutina -nimist\xc3\xa4 kirjaa jonka h\xc3\xa4nen yhti\xc3\xb6ns\xc3\xa4 aikoo julkaista, ja jossa v\xc3\xa4itet\xc3\xa4\xc3\xa4n aviomiesten pett\xc3\xa4v\xc3\xa4n vaimojaan herkimmin seitsem\xc3\xa4n avioliittovuoden j\xc3\xa4lkeen. Sherman on ollut naimisissa seitsem\xc3\xa4n vuotta, joten h\xc3\xa4n uskoo saaneensa t\xc3\xa4m\xc3\xa4n syyhyn. H\xc3\xa4n k\xc3\xa4y analysoitavana kirjan kirjoittajan tohtori Brubakerin luona, mutta laihoin tuloksin._NEWLINE_Shermanin ylivilkas mielikuvitus luo h\xc3\xa4nen mieleens\xc3\xa4 kauhukuvia. H\xc3\xa4n kuvittelee, miten rouva Sherman saa selville h\xc3\xa4nen seikkailunsa nuoren blondin kanssa ja ampuu h\xc3\xa4net hengilt\xc3\xa4. Rauhoittaakseen omaatuntoaan h\xc3\xa4n uskottelee itselleen, ett\xc3\xa4 my\xc3\xb6s h\xc3\xa4nen vaimonsa saattaa Mainessa flirttailla komeiden miesten kanssa. Sherman alkaa kuitenkin kuvitella, ett\xc3\xa4 h\xc3\xa4nen vaimonsa pett\xc3\xa4\xc3\xa4 h\xc3\xa4nt\xc3\xa4 heid\xc3\xa4n mainelaisnaapurinsa Tom MacKenzien kanssa. Kuvitelma p\xc3\xa4\xc3\xa4see valloilleen siin\xc3\xa4 mitassa, ett\xc3\xa4 kun MacKenzie pist\xc3\xa4ytyy yll\xc3\xa4tt\xc3\xa4en vierailulle Shermanin luo, t\xc3\xa4m\xc3\xa4 raivostuu ja kolkkaa h\xc3\xa4net tajuttomaksi._NEWLINE_Kolkattuaan naapurinsa Sherman tajuaa oman typeryytens\xc3\xa4. H\xc3\xa4n p\xc3\xa4\xc3\xa4tt\xc3\xa4\xc3\xa4 j\xc3\xa4tt\xc3\xa4\xc3\xa4 taakseen kuvitelmansa ja yl\xc3\xa4kerran tyt\xc3\xb6n ja l\xc3\xa4htee silt\xc3\xa4 istumalta Maineen perheens\xc3\xa4 luo. Elokuvan lopussa Sherman juoksee katua pitkin kohti rautatieasemaa ja tytt\xc3\xb6 vilkuttaa h\xc3\xa4nelle ikkunastaan.'